Vulstasie-aanranding: Albei broers vas | Maroela Media
Beeldmateriaal van die drie mans by die vulstasie.
Die twee broers, wat daarvan verdink word dat hulle 'n 68-jarige man so erg by 'n vulstasie buite Rustenburg aangerand het dat sy hele gesig van sy onderste kake boontoe oorgebou moes word, is in hegtenis geneem.
Die broers, onderskeidelik 29 en 32 jaar oud, het hulself vandeesweek aan die polisie oorgegee nadat beeldmateriaal van hulle wyd op sosiale media versprei is, met 'n gepaardgaande beloning.
Sers. Ofentse Mokgadi, 'n woordvoerder van die Noordwes-polisie, het aan Maroela Media bevestig die 32-jarige man het Donderdag in die Rustenburg-landdroshof verskyn, waarna die saak tot 29 September uitgestel is. Hy bly in aanhouding. Die 29-jarige man sal na verwagting vandag [Vrydag] in die hof verskyn.
Maroela Media het vroeër berig die slagoffer, Jan Minnaar, pa van die countrysangeres Mari Minnaar, is op 9 September voor sy twee kleinkinders aangerand.
Drie mans het glo by die stasie amok gemaak en onder meer op twee vroue, wat ook kinders by hulle gehad het, geskree en hulle geïntimideer. Minnaar is deur twee van die mans, wat broers is, aangerand toe hy glo tussenbeide wou tree om tot die vroue se redding te kom. Die mans het in twee voertuie van die vulstasie af weggery.
Minnaar is ná die aanval na die Life Peglerae-hospitaal geneem waar hy in die waakeenheid opgeneem is. Albei sy wangbene is vergruis en sy neus en oogkaste gebreek. Hy moes 'n operasie van vyf ure ondergaan om die skade aan sy gesig te herstel. Sy wangbene is opgebou en sewe plate moes ingeplant word om sy gesig op te bou.
Hy is verlede Woensdag uit die hospitaal ontslaan en sterk tuis aan.
OPVOLG: Vulstasie-aanranding: Erger aanklag teen broers
Die twee verdagtes, Martin (links) en Gys Coetzee. Foto's: Via Facebook.
Twee dood na polisieman en makkers glo roof
Ek hoop hulle word vir baie jare tronk toe gestuur.
Nou kyk nou seker bang dat hulle ook biki getimmer sal word. Gaan nou seker drank die skuld gee en al daai mooi gud